  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 29-тӥ инвожое Кияса ёросысь депутатъёслэн кенешсылэн сессияяз муниципал кылдытэлты тӧрое Сергей Кирющенковез бырйизы. Со сярысь Удмуртиысь тӧролэн но кивалтэтлэн пресс-службазы ивортӥз. Депутатъёс азьын кык кандидатъёс вераськизы – Балезино ёрослэн тӧроезлэн лэсьтӥськонъя но жилищно-коммунальной возёсъя воштӥсез Сергей Кирющенков но Пичи Пурга ёрослэн тӧроезлэн воштӥсез, ужкагазъёсъя но кунмуртъёслэн вазиськонъёссыя управленилэн кивалтӥсез Кирилл Максимов. Соос ёросэз азинтон программаосынызы тодматӥзы. Лушкем куара сётон дыръя депутатъёс Сергей Кирющенковлы дурбасьтӥзы. Со ужоскетаз 3-тӥ пӧсьтолэзе пыроз. Ёрослэн азьвыл тӧроез Сергей Мерзляков интыужысьтыз ас мылкыд каремезъя кошкиз. ВАТСАН Кирющенков Сергей Алексеевич вордскиз 1977-тӥ арын. Ижкарысь гурт возёсъя академиез «Экономика и управление аграрным производством» ӧръя йылпумъяз. 1999-2000 – «Промстройкомплект» огазеяськонлэн гурт возёсъя ёзэтысьтыз экономист; 2000-2003 – налоговой полициялэн ёзэтъёсаз ужаз; 2003-2006 – «Балезинский ДОК» огазеяськонлэн кивалтӥсезлэн вузкарон ужъёсъя воштӥсез, вузкарон ёзэтысь валтӥсь инженер; 2006-2007 – «Лесоучасткок ДОКа» огазеяськонлэн кивалтӥсез; 2007-2009 – «Балезинский ДОК» огазеяськонлэн нюлэс дасянъя цехезлэн кивалтӥсезлэн воштӥсез, нюлэс дасянъя ёзэтлэн кивалтӥсез; 2009-2014 – «Удмуртлес» огазеяськонын ужаз; 2015-2018 – «Удмуртавтотранс» огазеяськонлэн Можга ёзэзлэн кивалтӥсез; 2018-тӥ арысен – Балезино ёрослэн тӧроезлэн лэсьтӥськонъя но жилищно-коммунальной возёсъя воштӥсез. Тегъёс: Политика кивалтӥсьёс Кияса Удмуртия  